Na temelju članka 118. stavka 5. Prostornog plana uređenja Grada Koprivnice („Glasnik Grada Koprivnice“ broj 4/06, 5/12 i 3/15 i 5/15 – pročišćeni tekst) i članka 38. stavka 1. Generalnog urbanističkog plana Koprivnice („Glasnik Grada Koprivnice“ broj 4/08, 5/08, 7/14 i 1/15 – pročišćeni tekst) u vezi s člankom 110. stavkom 1. točkom 3. i člankom 111. stavkom 1. točkom 3. Zakona o gradnji („Narodne novine“ broj 153/13 i 20/17) te članka 40. Statuta Grada Koprivnice („Glasnik Grada Koprivnice“ broj 4/09., 1/12. i 1/13. i 3/13. - pročišćeni tekst) Gradsko vijeće Grada Koprivnice na \_sjednici održanoj \_\_\_\_\_2018. godine, donijelo je

**ODLUKU**

**o sudjelovanju investitora u gradnji javnih parkirališta**

**na području Grada Koprivnice**

**Članak 1.**

Ovom Odlukom o sudjelovanju investitora u gradnji javnih parkirališta na području Grada Koprivnice (u daljnjem tekstu: Odluka) određuju se uvjeti, iznos naknade, način izdavanja suglasnosti Grada Koprivnice investitoru prilikom izdavanja akata za građenje temeljem kojeg se dozvoljava građenje, rekonstrukcija, prenamjena, privođenje namjeni ili djelatnosti, a koji nema mogućnost osiguranja potrebnog broja parkirališnih mjesta u skladu s prostornim planovima i koji za potrebe te građevine zatraži suglasnost za osiguranje određenog broja parkirališnih mjesta na javnim parkiralištima.

**Članak 2.**

Osiguranje potrebnog broja parkirališnih ili garažnih mjesta na građevnoj čestici građevine u skladu s odredbama prostornih planova Grada Koprivnice jedan je od uvjeta za izdavanje akta za građenje temeljem kojeg se dozvoljava građenje, rekonstrukcija, prenamjena, privođenje namjeni ili djelatnosti.

Iznimno od stavka 1. ovog članka, prostornim planovima utvrđena je mogućnost osiguranja smještaja potrebnog broja parkirališnih ili garažnih mjesta na javnom parkiralištu u neposrednoj blizini građevne čestice uz prethodnu suglasnost Grada Koprivnice (u daljnjem tekstu: suglasnost) koju izdaje gradonačelnik.

**Članak 3.**

Suglasnost za smještaj parkirališnih mjesta na postojećim javnim parkiralištima za potrebe gradnje, rekonstrukcije, promjene ili privođenje namjeni građevine ili djelatnosti iz članka 2. stavka 2. ove Odluke, može se dati ako su ispunjeni sljedeći uvjeti:

* ako se utvrdi da je gradnja, rekonstrukcija, promjena ili privođenje namjeni građevine ili djelatnosti za pojedinačnu građevinu u svim ostalim elementima sukladna prostornim planovima, odnosno ako je jedini razlog zbog kojeg se ne može izdati akt za građenje nemogućnost osiguranja potrebnog broja parkirališnih ili garažnih mjesta na građevnoj čestici građevine,
* ako se akt za građenje izdaje za građevinu na području velike gustoće izgrađenosti odnosno na području gdje postoje objektivna prostorna ograničenja za uređenje nadzemnih ili podzemnih parkirališnih ili garažnih mjesta, a što se najvećoj mjeri odnosi na zaštićenu kulturno povijesnu cjelinu, za građevinu predloženu za zaštitu ili je pod režimom zaštite navedene u prostornim planovima te građevinu na građevnim česticama koje direktni kolni prilaz na javnu prometnu površinu imaju samo s javnih prometnih površina zatvorenih za promet vozilima,
* sklopljen ugovor i izvršena uplata sukladno članku 8. stavku 2. ove Odluke.

Okolnosti da investitor nije u mogućnosti osigurati ukupan potreban broj parkirališnih ili garažnih mjesta na građevnoj čestici građevine, investitor je dužan dokazati u postupku izdavanja akta za građenje na način da u glavnom projektu budu detaljno obrazloženi razlozi i broj parkirališnih ili garažnih mjesta koje nije moguće osigurati na građevnoj čestici uz poštivanje ostalih uvjeta gradnje sukladno prostornim planovima.

Kad izdavanju građevinske dozvole kojoj prethodi izdavanje lokacijske dozvole, detaljno obrazloženje iz stavka 2. ovog članka treba biti sadržano u idejnom projektu.

**Članak 4.**

Suglasnost iz članka 2. stavka 2. ove Odluke ne može se izdati za višestambene građevine koje se sastoje od više od 3 stambene jedinice i građevine gospodarsko proizvodne namjene, osim za dodatni broj parkirališnih ili garažnih mjesta za višestambene građevine prema iznimci utvrđenoj člankom 38. stavkom podstavkom 3. Generalnog urbanističkog plana Koprivnice.

**Članak 5.**

Investitor koji planira graditi, rekonstruirati, vršiti promjenu ili privođenje namjeni građevine ili djelatnosti, a kojem se može izdati suglasnost u smislu ove Odluke u obvezi je sudjelovati u gradnji javnih parkirališta plaćanjem naknade za onaj broj parkirališnih mjesta koje nije u mogućnosti osigurati na građevnoj čestici građevine (u daljnjem tekstu: naknada).

Kod izračuna potrebnog broja parkirališnih mjesta za koje je investitor u obvezi sudjelovati plaćanjem naknade, konačni rezultat zaokružiti će se na sljedeći veći cijeli broj.

Naknada za jedno parkirališno mjesto koju investitor plaća kao sudjelovanje u gradnji javnih parkirališta iznosi 15.000,00 kuna.

**Članak 6.**

Plaćanjem naknade za broj parkirališnih mjesta osiguranih na javnom parkiralištu, na istima se ne ukida sustav dnevne, mjesečne ili godišnje naplate parkiranja sukladno režimu korištenja javnih parkirališta pod naplatom.

Plaćanjem naknade ne stječe se pravo rezervacije parkirališnog mjesta na točno određenoj lokaciji na javnom parkiralištu niti se dobiva jamstvo da će se ista moći koristiti za potrebe korisnika predmetne građevine za koju je plaćena naknada iz članka 5. , odnosno dobivanjem suglasnosti iz članka 2. stavka 2. ove Odluke, korisnici građevine ne stječu nikakva posebna prava na javnim parkiralištima Grada Koprivnice različita od prava drugih korisnika javnih parkirališta, a koja bi mogla isključiti ili ograničiti prava na parkiranje drugih osoba.

**Članak 7.**

Ako se utvrdi da su ispunjeni uvjeti iz članka 3. stavka 1. podstavka 1. i 2. ove Odluke i da je zahtjev za akt za građenje potpun s investitorom se sklapa ugovor kojim će se definirati sudjelovanje investitora plaćanjem naknade za gradnju javnih parkirališta sukladno odredbama ove Odluke (u daljnjem tekstu: ugovor).

Ugovor obvezno sadrži:

* podatke o lokaciji, namjeni i veličini građevine za koju se traži akt za građenje,
* ukupno potreban broj parkirališnih ili garažnih mjesta utvrđen temeljem odredbi propisanih prostornim planovima,
* broj parkirališnih ili garažnih mjesta koje investitor osigurava na građevnoj čestici građevine,
* broj parkirališnih mjesta za koje se plaća naknada,
* ukupan iznos naknade, način i rok plaćanja iste,
* naznaku da sklapanje ugovora ne isključuje primjenu režima korištenja javnih parkirališta Grada Koprivnice koja su u sustavu naplate.

**Članak 8.**

U slučaju kada investitor plaća naknadu za jedno parkirališno mjesto, naknada se plaća jednokratno. U slučaju kada investitor plaća naknadu za više parkirališnih mjesta, plaćanje se može vršiti u ratama, pri čemu mjesečna rata ne može biti manja od naknade za jedno parkirališno mjesto.

Suglasnost će se izdati po sklopljenom ugovoru i dokazu uplate cjelokupnog iznosa naknade, odnosno prve rate ugovorene naknade.

U upravnom postupku izdavanja akta za građenje, dokazom da je za građevinu osiguran potreban broj parkirališnih ili garažnih mjesta sukladno prostornim planovima smatra se suglasnost.

**Članak 9.**

Naknada iz članka 5. ove Odluke je jednokratna i ista se u razdoblju predviđenog trajanja građevine više ne naplaćuje.

U slučaju da akt za građenje ne glasi na investitora s kojim je sklopljen ugovor, obveznik plaćanja naknade je investitor koji je sklopio ugovor s Gradom Koprivnica.

Investitor koji je sklopio ugovor, a koji u vremenu važenja akta za građenje iz bilo kojih razloga nije realizirao gradnju nema pravo na povrat uplaćene naknade.

**Članak 10.**

Od plaćanja naknade iz članka 5. ove Odluke potpuno se oslobađa Grad Koprivnica, proračunski korisnici Grada Koprivnice navedeni u Odluci o sustavu glavne knjige riznice Grada Koprivnice te načinu vođenja jedinstvenog računa riznice, trgovačka društva u vlasništvu Grada Koprivnice kada su investitori gradnje te investitor koji je privatni partner u projektu Grada Koprivnice kao javnog partnera prema modelu javno privatnog partnerstva.

U slučaju promjene investitora, u kojem novi investitor postaje osoba koja ne ispunjava uvjete iz stavka 1. ovog članka, novi investitor postaje obveznik plaćanja naknade iz članka 5. ove Odluke s kojim će se sklopiti naplatni ugovor.

Gradsko vijeće Grada Koprivnice može u opravdanom slučaju za potrebe gradnje/rekonstrukcije građevine od posebnog interesa za Grad Koprivnicu osloboditi investitora plaćanja naknade.

**Članak 11.**

Ova Odluka na odgovarajući način primjenjuje se kod izmjena i dopuna akta za građenje za razliku broja potrebnih parkirališnih ili garažnih mjesta ukoliko uslijed promjena lokacijskih uvjeta dođe do povećanja potrebnog broja istih.

**Članak 12.**

Sredstva ostvarena sklapanjem ugovora prihod su Proračuna Grada Koprivnice, a koristiti će se namjenski za građenje novih javnih parkirališta na području Grada Koprivnice.

**Članak 13.**

Ova Odluka stupa na snagu osmog dana od dana objave u „Glasniku Grada Koprivnice“.

**GRADSKO VIJEĆE**

**GRADA KOPRIVNICE**

KLASA:

URBROJ:

Koprivnica,

**PREDSJEDNIK**

**Ivan Pal, prof.**

**Obrazloženje**

Jedan od uvjeta za izdavanje akta za građenje je da glavni projekt, odnosno idejni projekt u pogledu lokacijskih uvjeta mora biti izrađen u skladu s uvjetima za provedbu zahvata u prostoru propisanim prostornim planom, odnosno određenih lokacijskom dozvolom. Jedan od uvjeta propisan prostornim planom za uređenje građevne čestice je i broj parkirališnih mjesta.

Pravilo je da se potreban broj parkirališnih mjesta uređuje na građevnoj čestici građevine, no prostorni planovi predviđaju i iznimke od tog pravila na način da se može dozvoliti smještaj potrebnog broja parkirališnih mjesta i na postojećim javnim parkiralištima u neposrednoj blizini građevne čestice građevine uz prethodnu suglasnost gradonačelnika.

Ovom Odlukom određuju se uvjeti, iznos naknade, način izdavanja suglasnosti Grada Koprivnice investitoru prilikom izdavanja akata za građenje temeljem kojeg se dozvoljava građenje, rekonstrukcija, prenamjena, privođenje namjeni ili djelatnosti, a koji nema mogućnost osiguranja potrebnog broja parkirališnih mjesta u skladu s prostornim planovima i koji za potrebe te građevine zatraži suglasnost za osiguranje određenog broja parkirališnih mjesta na javnim parkiralištima. Visina naknade utvrđena je na bazi procjene prosječnih troškova gradnje jednog parkirališnog mjesta. Sredstva ostvarena provedbom ove Odluke prihod su Proračuna Grada Koprivnice, a koristiti će se namjenski za građenje novih javnih parkirališta na području Grada Koprivnice.

S obzirom na naprijed navedeno predlaže se donošenje ove Odluke.

|  |  |
| --- | --- |
| Nositelji izrade aktaUpravni odjel za prostorno uređenjePrivremena pročelnica:Jasna Golubić, dipl.ing.građ. | Predlagatelj aktaGradonačelnik: Mišel Jakšić, dipl.oec. |

 Upravni odjel za izgradnju grada,

 upravljanje nekretninama

 i komunalno gospodarstvo

 Privremeni pročelnik:

 Mario Perković, dipl.ing.građ.